Sagunt celebra el Dia Internacional dels Museus amb realitat virtual i conferències en els seus principals espais museístics
14 de maig 2021

​La delegació de Turisme de l'Ajuntament de Sagunt ha organitzat diverses activitats gratuïtes per a celebrar el Dia Internacional dels Museus. Dimarts que ve, 18 de maig, els diferents espais museístics i centres d'interpretació de la ciutat, entre els quals es troben el Museu Històric de Sagunt, la Casa dels Berenguer, la Via del Pòrtic i el Centre d'Interpretació de la Via Verda de Ojos Negros, oferiran noves fórmules per a donar a conéixer els seus fons

Com cada any des de 1977, se celebra a tot el món el Dia Internacional dels Museus, enguany davall el lema “El futur dels museus: recuperar i reimaginar”, en el qual es convida els museus, els seus professionals i les comunitats a crear, imaginar i compartir noves pràctiques de (co)creació de valor.

Natalia Antonino, regidora de Turisme, ha explicat com commemorarà la seua delegació este dia: «**Celebrem un any més el Dia dels Museus davall el lema “recuperar i reimaginar”, on donarem a conéixer un any més els espais museístics del municipi, com són el Museu Històric, la Via del Pòrtic, la Casa dels Berenguer i el recent Centre d'Interpretació de la Via Verda de Ojos Negros. Amb motiu d'esta celebració la delegació de Turisme ha preparat diferents activitats com visites guiades gratuïtes, conferències i un ampli horari d'obertura tant per a turistes com per a ciutadans que vulguen visitar-los. Per tant, convidar a tots a visitar la nostra ciutat i els nostres espais**».

L'aforament dels espais serà molt limitat, seguint les mesures de seguretat de la normativa per COVID-19, per la qual cosa la reserva prèvia per a realitzar estes activitats serà imprescindible.

El Centre d'Interpretació de la Via Verda de Ojos Negros, situat en el primer pis de l'Oficina de Turisme del Port de Sagunt, regalarà als seus visitants ulleres de realitat virtual compatibles amb el mòbil per a realitzar la Via Verda en 3D. Es tracta d'un espai únic per a conéixer la comarca del Camp de Morvedre i l'origen del Port de Sagunt a través de la Via Verda com a element vertebrador. Compta amb dos sales, una expositiva que narra la història del ferrocarril de la CMSM, des de la seua creació al desenvolupament de la CSM, i el naixement d'un nou nucli de població, el Port de Sagunt. L'altra, es tracta d'una audiovisual, amb un recorregut sensorial per la Via Verda de Ojos Negros i diversos vídeos. Les visites es podran realitzar a les 10 h, 11 h, 12 h, 16.30 h i 17.30 h. Es pot fer la reserva prèvia en oficines de turisme, a través dels telèfons 96 265 58 59 o 96 269 04 02.

D'altra banda, les visites guiades a la Via del Pòrtic seran gratuïtes. La Via del Pòrtic és un espectacular espai arqueològic musealitzat únic a la Comunitat Valenciana. Consta d'una via romana porticada, _tabernae_ i edificis funeraris sagrats. La Domus dels Peixos (s.II d.C), és un habitatge romà que conserva les seues diferents estades ordenades al voltant d'un atri. A més, l'Associació Saguntum Augusta oferirà la conferència “La Domvs Romana com a espai museogràfic” a càrrec de Valentín Cabrera, a les 11 h. Per a fer la reserva prèvia en les oficines de turisme, es pot trucar als telèfons 96 265 58 59 o 96 269 04 02.

La Casa dels Berenguer obrirà les portes en el seu horari habitual, de 10 a 18.30 h i de manera gratuïta. Este palau gòtic reconvertit en Centre d'Interpretació i Punt d'Informació, servix d'excel·lent aparador per a mostrar l'àmplia oferta turística, cultural, patrimonial i gastronòmica del municipi, a través de les noves tecnologies. En el seu interior es conserva una possible pileta per al bany ritual jueu o micvé i el mur del temple de Diana.

El Museu Històric de Sagunt oferirà també activitats eixe dia i obertura especial fins a les 22 hores el 15 i 16 de maig. Està situat a la casa del Mestre Penya, un edifici gòtic del s. XIV. Mostra una important col·lecció de peces arqueològiques procedents d'excavacions i troballes que s'han realitzat a la ciutat. Per a este espai, es pot consultar la programació en el telèfon 962 61 72 67.​

![Imagen sin texto alternativo.](/media/prgji3bq/95c_cartellmuseus.jpg)  
  
  

​

*   [](http://www.facebook.com/sharer.php?u=https://aytosagunto.es/va/actualitat/sagunt-celebra-el-dia-internacional-dels-museus-amb-realitat-virtual-i-conferencies-en-els-seus-principals-espais-museistics/ "Facebook")
*   [](http://twitter.com/share?url=https://aytosagunto.es/va/actualitat/sagunt-celebra-el-dia-internacional-dels-museus-amb-realitat-virtual-i-conferencies-en-els-seus-principals-espais-museistics/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-celebra-el-dia-internacional-dels-museus-amb-realitat-virtual-i-conferencies-en-els-seus-principals-espais-museistics/ "Linked In")
*   [](mailto:?body=https://aytosagunto.es/va/actualitat/sagunt-celebra-el-dia-internacional-dels-museus-amb-realitat-virtual-i-conferencies-en-els-seus-principals-espais-museistics/)